FI Euroopan unionin virallinen lehti CE 84/153

(2004/C 84 E/0191)

KIRJALLINEN KYSYMYS P-0038/04

esittäjä(t): Juan Izquierdo Collado (PSE) komissiolle

(12. tammikuuta 2004)

Aihe: Delfiinien laiton tuonti

Portugalin hallitus kielsi vuonna 2001 (villieläimistön ja -kasviston uhanalaisten lajien kansainvälistä kauppaa koskevaan yleissopimukseen perustuvan) neuvoston asetuksen (EY) N:o 338/97 (1) mukaisesti luonnollisessa ympäristöstään pyydettyjen pullonokkadelfiinien (tursiopsis truncatus) maahantuonnin. Espanja on tällä hetkellä ainoa valtio, joka sallii kyseisen eläinlajin tuonnin Kuubasta. Espanjasta delfiinejä voidaan viedä vapaasti muihin Euroopan unionin jäsenvaltioihin. Eräs eläintarha Lissabonissa on nyt hakenut Portugalin viranomaisilta lupaa saada ostaa delfiinejä Valencian valtameritutkimuslaitoksesta. Kyseiset delfiinit ovat peräisin Kuubasta, ja niiden suora tuonti Portugaliin on kielletty.

Milloin komissio ryhtyy toteuttamaan asiassa Euroopan unionin jäsenvaltioiden välillä yhteensovitettua politiikkaa, jotta voitaisiin estää se, että eläimiä, joiden myynti on kielletty muissa Euroopan unionin valtioissa, ryhdytään tuomaan Eurooppaan Espanjan kautta?

Margot Wallströmin komission puolesta antama vastaus

(5. helmikuuta 2004)

Komissio ei hyväksy sitä, että villieläimiä koskevan kaupan koordinointi on puutteellista tai että Espanja toimii porttina muiden jäsenvaltioiden kieltämien lajien tuonnille. Espanjassa voimassa olevat säännökset ovat yhtä tiukkoja kuin muidenkin jäsenvaltioiden säännökset. Uhanalaisten eläin- ja kasvilajien kaupan osalta kaikkia jäsenvaltioita velvoittavat luonnonvaraisten kasvien ja eläinten suojelusta niiden kauppaa sääntelemällä 9. joulukuuta 1997 annetun neuvoston asetuksen (EY) N:o 338/97 (2) säännökset. Tällä asetuksella on tarkoitus varmistaa CITES-sopimuksen yhtenäinen täytäntöönpano jäsenvaltioissa, ja tässä asiassa havaitun laiminlyönnin syynä ei ole sopimuksen minkään määräyksen puutteellisuus.

Pullonokkadelfiini (Tursiops truncatus) mainitaan asetuksen liitteessä A. Tämä tarkoittaa sitä, että luonnonvaraisten delfiinien tuonti on sallittua ainoastaan muihin kuin pääosin kaupallisiin tarkoituksiin, joita ovat esimerkiksi eläinten lisääminen tai opetus- ja tutkimustoimet. Tällöinkin on varmistettava, että tuonti ei vaikuta haitallisesti lajin suojelun tasoon ja että — elävien eläinten tapauksessa — suunnitellut elinolot ovat asianmukaiset. Eläimen siirto toiseen jäsenvaltioon on sallittua vain silloin, kun jälkimmäinen jäsenvaltio on varmistanut, että kyseessä on muu kuin kaupallinen käyttö ja että elinolot ovat asianmukaiset.

Jos Portugali tässä tapauksessa hylkäsi tuontihakemuksen sillä perusteella, että kyseessä on kaupallinen käyttö tai että elinolot ovat kyseisen lajin kannalta epäasianmukaiset, nämä perusteet ovat voimassa siinäkin tapauksessa, että eläin siirretään Espanjasta. Jos Portugali olisi halunnut kieltää siirron näillä perusteilla, sillä oli järjestelmän mukaisesti tätä koskeva toimivalta.

Mikäli jäsenvaltio kieltää maahantuonnin suojeluun kohdistuvien haitallisten vaikutusten perusteella, sen on ilmoitettava asiasta komissiolle, joka puolestaan saattaa päätöksen asetuksen 17 artiklan mukaisesti kokoontuvan tieteellisen tarkasteluryhmän tietoon, ja tarkasteluryhmä joko vahvistaa tai kumoaa päätöksen jäsenvaltioiden asiantuntijoiden yhteisen lausunnon perusteella. Tässä tapauksessa komissiolle ei ollut ilmoitettu Portugalin päätöksestä hylätä pullonokkadelfiinien tuontia Kuubasta koskeva hakemus näillä perusteilla. Näin ollen Espanjalla oli vapaus päättää asiasta itse.

(1) EYVL L 61, 3.3.1997, s. 1.

(2) Asetus sellaisena kuin se on viimeksi muutettuna 18 päivänä elokuuta 2003 annetulla komission asetuksella (EY) N:o 1497/2003 (EUVL L 215, 27.8.2003).